Θορές

Οι Θορές (αρχαία ελληνικά: Θοραί), (ο δήμος: Θορών, Δήμος Θοριέων ή Δήμος Θορέων) ήταν αρχαίος οικισμός - πόλη και δήμος της Αντιοχίδας (περιοχή της Αρχαίας Αττικής και φυλή της αρχαίας Αθήνας).

 Ο δήμος πήρε πιθανώς το όνομά του, σύμφωνα με μια εκδοχή, από τις λέξεις «θορός» και «θορώ», οι οποίες σήμαιναν «ορμώ», δηλαδή αφορούσε την ορμή με την οποία κάποιος κατέβαινε από τον τραχύ τόπο που βρισκόταν ο δήμος προς τη θάλασσα. Ο δήμος των Θορών, ήταν δήμος των Μεσογείων ή της Παραλίας. Βρισκόταν στην ακτή, νοτιοανατολικά από την αρχαία Αθήνα, κοντά στο ακρωτήριο του Ζωστήρα, μεταξύ των δήμων του Αναγυρούντος και των Λαμπτρών. Η θέση του δήμου δεν έχει ταυτιστεί επακριβώς με κάποια συγκεκριμένη περιοχή, αλλά σύμφωνα με τους σύγχρονους ερευνητές βρίσκεται κοντά στο Λαγονήσι Αττικής ή παλιότερα αναφερομένης ως η Παραλία Καλυβίων Θορικού, συνοικίας των Καλυβίων Θορικού του Δήμου Σαρωνικού Αττικής, τον Άγιο Δημήτριο Σαρωνικού ή Άγιο Δημήτριο Λαγονησίου και την Τραπουριά ή Τραμπουριά ή περιοχή Άνω Λαγονησίου (Φοινικιά-Τραμπουριά). Ο ερευνητής του 19ου αιώνα Διονύσιος Σουρμελής, πίστευε ότι οι Θορές βρίσκονταν στην περιοχή της Βάρης. Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Αντιοχίδας φυλής, συμμετείχε με 4 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.) ο δήμος μεταφέρθηκε στην «μακεδονική» Δημητριάδα φυλή, αντιπροσωπευόμενος από 5 βουλευτές στη Βουλή των 600. Με 5 βουλευτές αντιπροσωπευόταν επίσης και κατά την τρίτη περίοδο (224/223 – 201/200 π.Χ.). Μετά την κατάργηση και διάλυση των «μακεδονικών φυλών» (Αντιγονίς και Δημητριάς) ο δήμος επανήλθε στην Αντιοχίδα φυλή, κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας), αλλά είναι άγνωστος ο αριθμός βουλευτών–αντιπροσώπων του δήμου και για τις δυο αυτές τελευταίες περιόδους. Ο δημότης των αρχαίων Θορών ονομαζόταν Θοραιεύς ή Θορεύς. Υπάρχουν συγκεχυμένες αναφορές, ότι σύμφωνα με τον Φερεκύδη, ο Κέφαλος έζησε σε περιοχή του δήμου αυτού, αμέσως μετά το γάμο του με την Πρόκριδα, αλλά αυτό φαίνεται να είναι σε αντίθεση με άλλους συγγραφείς της αρχαιότητας («Βιβλιοθήκη Απολλοδώρου», Αντωνίνος Λιβεράλις), οι οποίοι αναφέρουν ότι ο δήμος στον οποίον έμειναν ήταν αυτός του Θορικού. Υπήρξαν διάφοροι γνωστοί πολίτες από τον δήμο των Θορών, όπως ο βουλευτής Βούλις ο Θοραιεύς, ο πάρεδρος Γνιφωνίδης ο Θοραιεύς γιος του Σημίωνος, ο βουλευτής Δεινοκράτης ο Θοραιεύς, ο βουλευτής Δημαγόρας ο Θοραιεύς, ο Δρακοντίδης ο Θοραιεύς γιος του Λεωγόρου κ.α. Από τους πλέον γνωστούς, οι οποίοι είχαν κάποιου είδους σχέση με το δήμο ή την περιοχή του ήταν επίσης οι: Αριστοτέλης (ένας από τους Τριάκοντα Τυράννους, συνονόματος του διάσημου φιλοσόφου από τα Στάγειρα), γεννήθηκε στα μέσα του πέμπτου αιώνα π.Χ., (είχε ενταχθεί στον δήμο). Αρχαία Αθήνα Αντιοχίδα φυλή Δημητριάδα φυλή Πρωτογενείς πηγές «Βιβλιοθήκη Απολλοδώρου», Β 4,7. «Μέγα Ετυμολογικόν», "Ετυμολογικόν το Μέγα, ήγουν η Μεγάλη Γραμματική", Λειψία 1816, και Etymologikon to mega; ēgoun, Hē megalē grammatikē, apud Io. Aug. Gottl. Weigel, 1816, λήμμα: Θορός, σελ. 411. Αντωνίνος Λιβεράλις, «Μεταμορφώσεων Συναγωγή» - Antoninus Liberalis, "Transformationum Congeries", 41. Αλώπηξ. Στράβων, «Γεωγραφικά», Βιβλίο Θ', 1.21. Ελληνικές επιγραφές - IG Θορα Attica (IG I-III).Δευτερογενείς πηγές Thorae, στην ιστοσελίδα: referenceworks.brillonline.com, Ουίλλιαμ Σμιθ, Το συγκεκριμένο λήμμα περιλαμβάνει περιεχόμενο από πηγή, η οποία αποτελεί, πλέον, κοινό κτήμα: (Αγγλικά) Smith, William, επιμ. (1854–1857). «Attica - 75 (Thorae)». Dictionary of Greek and Roman Geography. Λονδίνο: John Murray. Attica - 75 (Thorae) John S. Traill: The political organization of Attica: a study of the demes, trittyes, and phylai, and their representation in the Athenian Council, “Attica”. Princeton: American School of Classical Studies at Athens (ASCSA), 1975, ISBN 978-0-87661-514-0 John S. Traill: Demos and trittys. Epigraphical and topographical studies in the organization of Attica. Athenians Victoria College, Toronto 1986, p. 140. Peter Siewert, "Die Trittyen Attikas und die Heeresreform des Kleisthenes", C.H. Beck, München 1982, ISBN 3406080634, ISBN 9783406080630 Δήμος Σαρωνικού Αρχειοθετήθηκε 2017-01-15 στο Wayback Machine., από την ιστοσελίδα: www.saronikoscity.gr του Δήμου Σαρωνικού Αττικής. Traill, J. «Places: 580118 (Thorai?)». Pleiades. Αρχειοθετήθηκε από το πρωτότυπο στις 25 Οκτωβρίου 2020. Ανακτήθηκε στις 19 Απριλίου 2017. Thorai?, Ag. Demetrios Trapuria, στις ιστοσελίδες: http://imperium.ahlfeldt.se & https://web.archive.org/web/20170808012018/http://dare.ht.lu.se/, Ψηφιακός Άτλας της Ρωμαϊκής Αυτοκρατορίας, ("Digital Atlas of the Roman Empire", Johan Ahlfeldt, Department of Archaeology and Ancient History, Lund University, Sweden), Πανεπιστήμιο Λουντ, Λουντ, Σουηδία, πρόγραμμα: Pelagios. Thorai, Lexicon of Greek Personal Names (LGPN). Thorai, Attic Inscriptions Online.